สังคมข่าวหุ้น
คาดภาครัฐผ่อนคลายมาตรการป้องกันโควิด-19 น่าจะส่งผลให้การท่องเที่ยวกลับมาฟื้นตัวในช่วงครึ่งปีหลัง จะส่งผลให้เศรษฐกิจมีทิศทางที่ดีขึ้น
คาดภาครัฐผ่อนคลายมาตรการป้องกันโควิด-19 น่าจะส่งผลให้การท่องเที่ยวกลับมาฟื้นตัวในช่วงครึ่งปีหลัง จะส่งผลให้เศรษฐกิจมีทิศทางที่ดีขึ้น
23 พ.ค. 2565

ดัชนีตลาดหุ้นไทยปิดที่ระดับ 1,622.95 จุด เพิ่มขึ้น 16.97 จุด มูลค่าการซื้อขายราว 66,204.09 ล้านบาท คาดภาครัฐผ่อนคลายมาตรการป้องกันโควิด-19 น่าจะส่งผลให้การท่องเที่ยวกลับมาฟื้นตัวในช่วงครึ่งปีหลัง ก็จะส่งผลให้เศรษฐกิจมีทิศทางที่ดีขึ้น
GULF จับมือ SCC ตั้งบริษัท “เอสจี โซล่าร์” เพื่อดำเนินธุรกิจโซลาร์รูฟท็อป เดินหน้าเจาะกลุ่มลูกค้าอุตสาหกรรมและโรงไฟฟ้า SPP พร้อมเล็งขยายฐานกลุ่มลูกค้าอุตสาหกรรมและกลุ่มพาณิชยกรรม อีกทั้งยังช่วยเพิ่มศักยภาพในการขยายฐานลูกค้าและเพิ่มมูลค่าทางธุรกิจ ฟาก SCC มีเป้าหมายเพื่อให้บริการได้อย่างครบวงจร และตอบสนองการดำเนินธุรกิจอย่างยั่งยืน ในการช่วยลดภาวะโลกร้อน โดยมุ่งสู่การเป็นองค์กรที่ปล่อยคาร์บอนสุทธิเป็นศูนย์
ล่าสุด (20 พ.ค. 2565) ราคาหุ้น BANPU ปรับขึ้น 4.27% มาปิดตลาดที่ 12.20 บาท คาดรับข่าวทุ่มงบ 25,125 ล้านบาท ซื้อแหล่งก๊าซธรรมชาติบาร์เนตต์ในสหรัฐฯ จากบริษัท XTO ขยายกำลังผลิตก๊าซธรรมชาติเพิ่มอีก 225 ล้านลูกบาศก์ฟุตต่อวัน สู่ระดับ 900 ล้านลูกบาศก์ฟุตต่อวัน และมีปริมาณก๊าซธรรมชาติสำรอง (1P) เพิ่มขึ้นจากประมาณ 4.4 ล้านล้านลูกบาศก์ฟุต เป็นประมาณ 5.8 ล้านล้านลูกบาศก์ฟุต พร้อมครอบคลุมธุรกิจกลางน้ำ คาดแล้วเสร็จ มิ.ย.นี้
PRAPAT ขนทัพนำผลิตภัณฑ์ทำความสะอาดที่เป็นมิตรต่อสิ่งแวดล้อม พร้อมด้วยอุปกรณ์เครื่องครัวสุดทันสมัยและเครื่องล้างจานประสิทธิภาพสูงและประหยัดพลังงาน ร่วมงาน THAIFEX-ANUGA ASIA 2022 “The Hybrid Edition” ระหว่างวันที่ 24-28 พ.ค. 2565 ณ อิมแพ็ค เมืองทองธานี สร้างโอกาสทางธุรกิจให้กับผู้ประกอบการอาหารและเครื่องดื่มของไทย คาดงานนี้จะเป็นส่วนหนึ่งในการเข้าถึงตลาดและขยายฐานลูกค้าให้กว้างขึ้น ช่วยสร้างยอดขาย และกำไรให้เติบโตมากขึ้น
EKH ส่งสัญญาณบวกรับ 13 เมืองในจีนวางนโยบายกระตุ้นการมีทายาทด้วยสิทธิ “ซื้อบ้าน” เพิ่มอีก 1 หลัง เมื่อมีบุตรเพิ่มเป็น 2 คนหรือ 3 คน เพื่อแก้ปัญหาประชากรลดจำนวนลง คาดแนวโน้มลูกค้าจีนกลับมาใช้บริการศูนย์ผู้มีบุตรยาก (IVF) เพิ่มมากขึ้น ฟาก “นายแพทย์อำนาจ เอื้ออารีมิตร” เชื่อเป็นปัจจัยหนุนดีมานด์ลูกค้าจีนเข้าใช้บริการ IVF สร้างรายได้เพิ่มต่อเนื่อง พร้อมเตรียมเปิดให้บริการโรงพยาบาลเฉพาะทางและศูนย์ดูแลผู้สูงอายุไตรมาส 3/2565 หนุนรายได้เติบโตโดดเด่น
PLUS ฟอร์มสวย! ปิดตลาดวันแรก 5.50 บาท พุ่ง 22.22% จากราคาไอพีโอ 4.50 บาท “พลแสง แซ่เบ๊” ลั่นรายได้ปีนี้โต 50% จากผลิตภัณฑ์เดิม รวมถึงออกผลิตภัณฑ์ใหม่ มีฐานลูกค้าจากการส่งออกไปกว่า 100 ประเทศ ชูคาดการณ์ตลาดน้ำมะพร้าวของโลกโตเฉลี่ย 17% อีกทั้งมีแผนกการวิจัยและพัฒนาผลิตภัณฑ์ (R&amp;D) ที่แข็งแกร่ง มีการพัฒนากระบวนการผลิตอย่างต่อเนื่อง ทำให้เครื่องดื่มมีรสชาติที่เป็นเอกลักษณ์และมีคุณภาพเป็นที่ต้องการของตลาดทั่วโลก
ล่าสุดราคาหุ้น FORTH ปิดตลาดที่ 47.75 บาท เพิ่มขึ้น 8.52% รับแนวโน้มผลงานไตรมาส 2/65 สดใส ชูธุรกิจอีเอ็มเอส-ตู้เต่าบินหนุนโต เดินหน้าขยายตู้เต่าบิน มีเป้าหมายจะเพิ่มกำลังการผลิตเป็น 25 ตู้ต่อวันได้ภายใน 1 เดือน จากปัจจุบันที่มีการผลิตได้ 15 ตู้ต่อวัน คาดสิ้นปีได้ 5,000 ตู้ ย้ำครบ 20,000 ตู้ในปี 67 อีกทั้งเตรียมเข้าประมูลงานใหม่ 17 โครงการ มูลค่ารวม 9,700 ล้านบาท ลุ้นจะได้งานประมาณ 60-70% พร้อมมั่นใจรายได้ปีนี้โต 20%